Vėlyvoji kupstabudė
Vėlyvoji kupstabudė (Lyophyllum fumosum) – kupstabudinių (Lyophyllaceae) šeimos, kupstabudžių (Lyophyllum) genties grybų rūšis. Augimo vieta Spygliuočių, lapuočių miškai, parkai. Augimo laikas Vasara, ruduo. Pagrindiniai požymiai Kepurėlė tamsiai pilkai, juodai ruda, blizganti. Vaisiakūniai vidutinio dydžio. Kepurėlė 3–7 (10) cm skersmens, varpeliška, vėliau - netaisyklingai paplokščia, su buku gūbreliu viduryje, lygi, smulkiai plaušuota, tamsiai pilkai ruda, juosvai ruda, gelsvai pilkai ruda. Lakšteliai ploni, tankūs, balsvi, pilki, priaugtiniai. Kotas 3–10×0,5–1,5 cm, į pamatą nežymiai storėjantis, balsvas, pilkas, senas - pilkai rusvas. Trama plona, tampri, miltų, medienos kvapo, kartoko skonio. Sporos 5×6 μm. Būdingi požymiai: vaisiakūniai tamprūs, kepurėlė įdubusi, kartoko skonio. Auga didesnėmis ar mažesnėmis grupėmis, kartais kupstais, retai pavieniui, žolėtose vietose, mėgsta humusingą dirvą. Valgoma. Labai dažna.